CELEX: 62020TN0490
Language: el
Date: 2018-08-02 00:00:00
Title: Υπόθεση T-490/20: Προσφυγή-αγωγή της 2ας Αυγούστου 2020 — CH και CN κατά Κοινοβουλίου

5.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 329/18
            
         
      Προσφυγή-αγωγή της 2ας Αυγούστου 2020 — CH και CN κατά Κοινοβουλίου
      (Υπόθεση T-490/20)
      (2020/C 329/36)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες-ενάγοντες: CH και CN (εκπρόσωπος: C. Bernard-Glanz, δικηγόρος)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Οι προσφεύγοντες-ενάγοντες ζητούν από το Γενικό Δικαστήριο:
      
                  —
               
               
                  να κρίνει την προσφυγή-αγωγή παραδεκτή·
               
            
                  —
               
               
                  να ακυρώσει τις προσβαλλόμενες αποφάσεις, καθόσον δεν λαμβάνουν οριστικώς θέση επί του υποστατού των καταγγελλόμενων περιστατικών ηθικής παρενοχλήσεως·
               
            
                  —
               
               
                  να υποχρεώσει το καθού-εναγόμενο να καταβάλει σε καθέναν από τους προσφεύγοντες-ενάγοντες ποσό ύψους 5 000 ευρώ, κατά δίκαιη και εύλογη κρίση, ως χρηματική ικανοποίηση λόγω της ηθικής βλάβης που προκάλεσε η υπέρβαση της εύλογης προθεσμίας, προσαυξημένο με τόκους υπερημερίας, μέχρι πλήρους εξοφλήσεως·
               
            
                  —
               
               
                  να υποχρεώσει το καθού-εναγόμενο να καταβάλει σε καθέναν από τους προσφεύγοντες-ενάγοντες ποσό ύψους 100 000 ευρώ, κατά δίκαιη και εύλογη κρίση, ως χρηματική ικανοποίηση λόγω της ηθικής βλάβης που προκάλεσε η παράλειψη να ληφθεί οριστικώς θέση επί του υποστατού των καταγγελλόμενων περιστατικών ηθικής παρενοχλήσεως, προσαυξημένο με τόκους υπερημερίας, μέχρι πλήρους εξοφλήσεως·
               
            
                  —
               
               
                  να καταδικάσει το καθού-εναγόμενο στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής κατά των αποφάσεων του Κοινοβουλίου της 13ης Σεπτεμβρίου 2019 με τις οποίες η αρμόδια για τη σύναψη των συμβάσεων προσλήψεως αρχή του θεσμικού αυτού οργάνου, σε απάντηση των αιτήσεών τους αρωγής, δεν έλαβε οριστικώς θέση επί του υποστατού των καταγγελλόμενων περιστατικών ηθικής παρενοχλήσεως, οι προσφεύγοντες-ενάγοντες προβάλλουν δύο λόγους.
      
                  1.
               
               
                  Με τον πρώτο λόγο προβάλλεται παράβαση του καθήκοντος αρωγής και του άρθρου 24 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ), για τον λόγο ότι, παραλείποντας να λάβει οριστικώς θέση επί του υποστατού των καταγγελλόμενων περιστατικών ηθικής παρενοχλήσεως, η αρμόδια για τη σύναψη των συμβάσεων προσλήψεως αρχή του Κοινοβουλίου παρέβη το καθήκον αρωγής το οποίο υπέχει.
               
            
                  2.
               
               
                  Με τον δεύτερο λόγο προβάλλεται παράβαση του καθήκοντος μέριμνας και παραβίαση της αρχής της χρηστής διοικήσεως, καθώς και προσβολή του δικαιώματος στην αξιοπρέπεια και παράβαση των άρθρων 1 και 31 του Χάρτη των Θεμελιωδών Δικαιωμάτων της Ευρωπαϊκής Ένωσης, για τον λόγο ότι, παραλείποντας να λάβει οριστικώς θέση επί του υποστατού των καταγγελλόμενων περιστατικών ηθικής παρενοχλήσεως, η αρμόδια για τη σύναψη των συμβάσεων προσλήψεως αρχή του Κοινοβουλίου παρέβη την αρχή της χρηστής διοικήσεως και το καθήκον μέριμνας που υπέχει, προσβάλλοντας κατ’ αυτόν τον τρόπο το δικαίωμα των προσφευγόντων-εναγόντων στην ανθρώπινη αξιοπρέπεια.